IRPC ค้นฟ้าคว้าดาว (อังคาร)
กว่า 10 ปีที่ผ่านมาบริษัท ไออาร์พีซี จำกัด (มหาชน) หรือ IRPC ก้าวเดินและเกิดการเปลี่ยนผ่านอย่างมีนัยสำคัญ เริ่มตั้งแต่ “ยุคการปรับโครงสร้างบริษัท” (ช่วงปี 2549-2552) หนึ่งในนั้นคือการลบชื่อ บริษัท อุตสาหกรรมปิโตรเคมีกัลไทย หรือ TPI อันเป็นดั่งของแสลงของบรรดาเจ้าหนี้ มาเป็นชื่อ IRPC มาจนถึงทุกวันนี้
11 เม.ย. 2561

แฉทุกวันทันเกมหุ้น
กว่า 10 ปีที่ผ่านมาบริษัท ไออาร์พีซี จำกัด (มหาชน) หรือ IRPC ก้าวเดินและเกิดการเปลี่ยนผ่านอย่างมีนัยสำคัญ เริ่มตั้งแต่ “ยุคการปรับโครงสร้างบริษัท” (ช่วงปี 2549-2552) หนึ่งในนั้นคือการลบชื่อ บริษัท อุตสาหกรรมปิโตรเคมีกัลไทย หรือ TPI อันเป็นดั่งของแสลงของบรรดาเจ้าหนี้ มาเป็นชื่อ IRPC มาจนถึงทุกวันนี้
เมื่อปรับโครงสร้างแล้วเสร็จ เริ่มเข้าสู่ “ยุคของการลงทุน” (ช่วงปี 2552-2555) เป็นจุดกำเนิดโครงการลงทุนที่เรียกว่า “โครงการฟีนิกซ์” เป็นการเพิ่มประสิทธิภาพการผลิตในโรงงาน ตามมาด้วย “โครงการเพิ่มมูลค่าผลิตภัณฑ์” หรือที่เรียกจนติดปากกันว่า UHV
จากนั้นก็เข้าสู่ “ยุคสานต่อการลงทุน” (ช่วงปี 2555-2556) ด้วยการต่อยอดการลงทุนด้วย “โครงการเพิ่มประสิทธิภาพการผลิตและการตลาด” หรือ Delta เป็นการลงทุนด้าน Soft ware เพื่อเพิ่มประสิทธิภาพการทำงานของพนักงาน ต่อมาเป็นโครงการ EVEREST หรือพิชิตความสำเร็จบนยอดเขา Everest นั่นเอง
แต่ทว่ายอดเขา Everest ไม่สูงเพียงพอสำหรับ IRPC อีกต่อไปแล้ว จึงเป็นที่มาของโครงการ MARS เพื่อสำแดงให้เห็นว่าเมื่อพิชิตยอดเข้า Everest ได้แล้ว ก้าวต่อไปก็คือ “ดาวอังคาร” นั่นเอง
โดย “สุกฤตย์ สุรบถโสภณ” ซีอีโอใหญ่ IRPC ระบุ ปี 2561 ขุมกำลังของ IRPC จะก้าวเดินด้วยกลยุทธ์ ที่ใช้ชื่อย่อว่า GDP ว่ากันโดยสรุปคือ…
–Power of “Growth” ภายใต้โครงการ MARS เป็นการผลิตผลิตภัณฑ์อะโรเมติกส์ 1.3 ล้านตัน/ปี ไม่ว่าจะเป็น พาราไซลีน 1 ล้านตันต่อปีและเบนซีน 3 แสนตันต่อปี ด้วยมูลค่าลงทุน 1,100 ล้านเหรียญสหรัฐ ปัจจุบันได้รับการอนุมัติให้ดำเนินการออกแบบด้านวิศวกรรมโครงการ (Front End Engineering Design Process) แล้ว ใช้เวลาประมาณ 1 ปี และใช้เวลาก่อสร้าง 3-4 ปี โดยรวมใช้เวลา 5 ปี
นั่นทำให้..“สร้างอัตราผลตอบแทนธุรกิจปิโตรเคมีเป็น 25% จากปัจจุบันอยู่ที่ 15%”
–Power of “Digital” เป็นการลงทุนโครงการ IRPC 4.0 โดยนำระบบดิจิทัลและนวัตกรรมที่ทันสมัยเข้ามาใช้ทุกขั้นตอนของธุรกิจ
–Power of “People” เป็นการสร้างบุคลากรเพื่อรองรับการเติบโตในอนาคต ภายใต้โครงการ “IRPC New DNA”
โดยการลงทุนโครงการขนาดใหญ่ภายใต้แนวคิด Beyond Everest โดยเสนอคณะกรรมการบริษัทกลางปีนี้ เบื้องต้นเงินลงทุนประมาณ 1,100-1,200 ล้านเหรียญสหรัฐ (ประมาณ 38,000-42,000 ล้านบาท)
หลังจากการลงทุนขยายกำลังผลิตโพลีโพรพิลีน (PP) อีก 300,000 ตัน เป็น 775,000 ตันต่อปี แล้วเสร็จในไตรมาส 2/2560 ทำให้สิ้นสุดภายใต้โครงการ Everest แล้ว
น่าสนใจอย่างยิ่งโครงการ MARS จึงเป็นอีกหนึ่งบทพิสูจน์ว่านักฝันอย่าง IRPC สุดท้ายจะ “ค้นฟ้าคว้าดาว (อังคาร)” ได้สำเร็จหรือไม่..!??
อิอิอิ…